[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 16.12.2008

KOM(2008) 863 endelig

Forslag til

RÅDETS AFGØRELSE

om undertegnelse og midlertidig anvendelse af den foreløbige aftale om fastlæggelse af en ramme for en økonomisk partnerskabsaftale mellem landene i det østlige og sydlige Afrika på den ene side og Det Europæiske Fællesskab og dets medlemsstater på den anden side

(forelagt af Kommissionen)

BEGRUNDELSE

Vedlagte forslag udgør det retlige instrument for undertegnelsen og den midlertidige anvendelse af en foreløbig aftale om fastlæggelse af en ramme for en økonomisk partnerskabsaftale (herefter "ØPA") mellem landene i det østlige og sydlige Afrika (herefter "ØSA") på den ene side og Det Europæiske Fællesskab og dets medlemsstater på den anden side:

i) Forslag til Rådets afgørelse om undertegnelse og midlertidig anvendelse af den foreløbige aftale om fastlæggelse af en ramme for en ØPA.

Som det fremgår af meddelelsen til Rådet og Europa-Parlamentet af 23. oktober 2007 blev den foreløbige aftale om fastlæggelse af en ramme for en ØPA forhandlet på plads for ikke at afbryde handelen med Fællesskabet ved udløbet den 31. december 2007 af den handelsordning, der er fastsat i bilag V til Cotonouaftalen, og af WTO-undtagelsen (waiver) for denne handelsordning. Forhandlingerne blev afsluttet med paraferingen med Seychellerne, Zambia og Zimbabwe den 28. november 2007, med Mauritius den 4. december 2007 og med Comorerne og Madagaskar den 11. december 2007 af den foreløbige aftale om fastlæggelse af en ramme for en ØPA.

Som et resultat blev fem af disse seks ØSA-lande (Comorerne, Madagaskar, Mauritius, Seychellerne og Zimbabwe) føjet til listen over lande i bilag 1 til forordningen om ØPA-markedsadgang, der blev vedtaget af Rådet den 20. december 2007[1], som fra den 1. januar 2008 har haft fordel af det tilbud om adgang til fællesskabsmarkedet, der blev fremsat inden for rammerne af ØPA'er. Landene vil være permanent opført på denne liste, når den foreløbige aftale om fastlæggelse af en ramme for en ØPA træder i kraft. Der opnås således en harmoniseret handelsordning med EU, der giver en forbedret markedsadgang for alle ØSA-lande, der paraferer aftalen, herunder de to lande, der er anerkendt af FN som mindst udviklede lande. Zambia er ikke omfattet af forordningen, da det ikke fremlagde noget tilbud om markedsadgang. Da Zambia har status som mindst udviklet land, er det fortsat omfattet af EBA-handelsordningen (alt undtagen våben).

Anvendelsesområdet for den foreløbige aftale om fastlæggelse af en ramme for en ØPA mellem ØSA-landene og Fællesskabet og dets medlemsstater vil blive udvidet på grundlag af forhandlingerne om en endelig ØPA i december 2008. Den omfatter alle de foranstaltninger, der er nødvendige for at etablere et frihandelsområde, der er foreneligt med bestemmelserne i artikel XXIV i GATT 1994[2]. Aftalen indeholder ligeledes bestemmelser om oprindelsesregler, ikke-toldmæssige foranstaltninger, handelsbeskyttelsesinstrumenter, tvistforebyggelse og -bilæggelse samt om fiskeri, udvikling og administrative og institutionelle forhold.

Forhandlingerne om en endelig ØPA fortsætter i overensstemmelse med forhandlingsdirektiverne for ØPA'er med AVS-stater, der blev vedtaget af Rådet den 12. juni 2002.

De institutionelle bestemmelser omfatter bl.a. en bestemmelse om et ØPA-råd bestående af repræsentanter for parterne med ansvar for administrationen af alle anliggender i forbindelse med aftalen.

Den foreløbige aftale om fastlæggelse af en ramme for en ØPA indeholder en bestemmelse om, at aftalen anvendes midlertidigt, indtil den træder i kraft.

Kommissionen finder resultaterne af forhandlingerne tilfredsstillende og i overensstemmelse med Rådets forhandlingsdirektiver, og den anmoder Rådet om:

- at give bemyndigelse til undertegnelse på Det Europæiske Fællesskabs vegne af den foreløbige aftale om fastlæggelse af en ramme for en ØPA mellem ØSA-landene og Fællesskabet og dets medlemsstater

- at godkende den midlertidige anvendelse af den foreløbige aftale om fastlæggelse af en ramme for en ØPA mellem ØSA-landene og Fællesskabet og dets medlemsstater i afventning af dens ikrafttrædelse

Forslag til

RÅDETS AFGØRELSE

om undertegnelse og midlertidig anvendelse af den foreløbige aftale om fastlæggelse af en ramme for en økonomisk partnerskabsaftale mellem landene i det østlige og sydlige Afrika på den ene side og Det Europæiske Fællesskab og dets medlemsstater på den anden side

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133 og 181 sammenholdt med artikel 300, stk. 2, første afsnit,

under henvisning til forslag fra Kommissionen[3], og

ud fra følgende betragtninger:

(1) Den 12. juni 2002 bemyndigede Rådet Kommissionen til at indlede forhandlinger om økonomiske partnerskabsaftaler med AVS-stater.

(2) Forhandlingerne med Seychellerne, Zambia og Zimbabwe om en foreløbig aftale om fastlæggelse af en ramme for en økonomisk partnerskabsaftale (i det følgende benævnt den "foreløbige ØPA") blev afsluttet den 28. november 2007. Mauritius paraferede den foreløbige ØPA den 4. december 2007, Comorerne og Madagaskar den 11. december 2007.

(3) I henhold til den foreløbige ØPA's artikel 62, stk. 4, finder aftalen midlertidig anvendelse, indtil den træder i kraft.

(4) Den foreløbige ØPA bør undertegnes på Det Europæiske Fællesskabs vegne og finde anvendelse på midlertidig basis med forbehold af senere indgåelse -

TRUFFET FØLGENDE AFGØRELSE:

Artikel 1

Undertegnelsen af den foreløbige aftale om fastlæggelse af en ramme for en økonomisk partnerskabsaftale mellem landene i det østlige og sydlige Afrika og Det Europæiske Fællesskab og dets medlemsstater godkendes herved på Fællesskabets vegne med forbehold af Rådets afgørelse om indgåelse af nævnte ØPA.

Teksten til den foreløbige ØPA er knyttet som bilag til denne afgørelse.

Artikel 2

Rådets formand bemyndiges hermed til at udpege den eller de personer, der skal have beføjelse til på Det Europæiske Fællesskabs vegne at undertegne den foreløbige ØPA, med forbehold af dens indgåelse.

Artikel 3

Den foreløbige ØPA finder som fastsat i dens artikel 62, stk. 4, anvendelse på midlertidig basis, indtil procedurerne for den endelige indgåelse er afsluttet. Kommissionen offentliggør en meddelelse med oplysninger om datoen for midlertidig anvendelse.

Udfærdiget i Bruxelles, den […].

På Rådets vegne

[…]

Formand

FINANSIERINGSOVERSIGT TIL FORSLAG, SOM ALENE INDVIRKER PÅ BUDGETTETS INDTÆGTSSIDE

1. FORSLAGETS BETEGNELSE

RÅDETS AFGØRELSE om undertegnelse og midlertidig anvendelse af den foreløbige aftale om fastlæggelse af en ramme for en økonomisk partnerskabsaftale mellem landene i det østlige og sydlige Afrika på den ene side og Det Europæiske Fællesskab og dets medlemsstater på den anden side

2. BUDGETPOSTER

Kapitel og artikel: 12/120

Budgetteret beløb for det pågældende år: 16 431 900 000 (budget 2008)

3. FINANSIELLE VIRKNINGER

( Forslaget har ingen finansielle virkninger

( Forslaget har ingen finansielle virkninger for udgifterne, men har følgende finansielle virkninger for indtægterne:

4. FORHOLDSREGLER MOD SVIG

For at beskytte Fællesskabets finansielle interesser mod svig og andre uregelmæssigheder bemyndiges Kommissionen i overensstemmelse med artikel 22 i aftalen mellem ØSA-landene og Det Europæiske Fællesskab og dets medlemsstater og artikel 7 i den hertil knyttede protokol 2 til at foretage kontrol og undersøgelser på stedet. Om nødvendigt gennemfører Det Europæiske Kontor for Bekæmpelse af Svig (OLAF) undersøgelser i overensstemmelse med Europa-Parlamentets og Rådets forordning (EF) nr. 1073/1999. Kommissionen foretager regelmæssigt dokumentbaserede undersøgelser og undersøgelser på stedet.

5. ANDRE BEMÆRKNINGER

Al resterende told på produkter med oprindelse i de AVS-regioner eller -stater, som har afsluttet forhandlinger om økonomiske partnerskabsaftaler eller aftaler indeholdende WTO-forenelige handelsordninger, blev afskaffet ved vedtagelsen af Rådets forordning (EF) nr. 1528/2007. Forslaget har derfor ikke nogen yderligere finansielle virkninger.

[1] Rådets forordning (EF) nr. 1528/2007.

[2] Den almindelige overenskomst om told og udenrigshandel (1994).

[3] EUT C […] af […], s. […].